## Zakon o postupku imenovanja ravnatelja arhiva i o sastavu Hrvatskog arhivskog vijeća

### NN 96/1993 (25.10.1993.), Zakon o postupku imenovanja ravnatelja arhiva i o sastavu Hrvatskog arhivskog vijeća

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### o proglašenju Zakona o postupku imenovanja ravnatelja arhiva i o sastavu Hrvatskog arhivskog vijeća

Proglašavam Zakon o postupku imenovanja ravnatelja arhiva i o sastavu
Hrvatskog arhivskog vijeća, koji je donio Zastupnički dom Sabora Republike
Hrvatske na sjednici dana 7. listopada 1993. godine.

Broj: PA4-106/1-93.

Zagreb, 18. listopada 1993.

Predsjednik Republike Hrvatske

**dr. Franjo Tuđman, v. r.**

---

## ZAKON

### o postupku imenovanja ravnatelja arhiva i o sastavu Hrvatskog arhivskog vijeća

Članak 1.

Ravnatelja Hrvatskog državnog arhiva imenuje i razrješava Vlada Republike
Hrvatske na prijedlog ministra kulture i prosvjete. Za ravnatelja Hrvatskog
državnog arhiva može se imenovati osoba koja ima visoku stručnu spremu,
položen ispit iz arhivske struke, objavljene osobito vrijedne stručne ili
znanstvene radove i odlikuje se stručnim, radnim i organizacijskim sposobnostima.

Članak 2.

Ravnatelja arhiva imenuje i razrješava ministar kulture i prosvjete
na prijedlog stručnog osoblja arhiva i uz mišljenje Hrvatskog arhivskog
vijeća. Za ravnatelja arhiva može se imenovati osoba koja ima visoku stručnu
spremu, položen ispit iz arhivske struke, objavljene stručne radove i odlikuje
se stručnim radnim i organizacijskim sposobnostima. Ravnatelj Hrvatskog
državnog arhiva i ravnatelji drugih arhiva imenuju se na četiri godine
i mogu biti ponovno imenovani. Ravnatelji iz stavka 3. ovoga članka vode
rad i poslovanje arhiva i upravljaju arhivima.

Članak 3.

Hrvatsko arhivsko vijeće čine predsjednik i 10 članova. Predsjednika
i 2 člana imenuje Sabor Republike Hrvatske. Ostale članove imenuje Vlada
Republike Hrvatske iz reda nadležnih ministarstava Republike Hrvatske.
Predsjednik i članovi Hrvatskog arhivskog vijeća imenuju se na četiri godine.

Članak 4.

Odluku o osnivanju, ukidanju i spajanju arhivskih ustanova, kao i o
pripajanju dijelova drugih ustanova i organizacija koje obavljaju arhivsku
djelatnost pojedinoj arhivskoj ustanovi, donosi Vlada Republike Hrvatske
na prijedlog ministra kulture i prosvjete.

Članak 5.

Arhiv Hrvatske sa sjedištem u Zagrebu nastavlja s radom pod nazivom
Hrvatski državni arhiv sa sjedištem u Zagrebu.

Članak 6.

Stupanjem na snagu ovoga Zakona prestaju važiti odredbe Zakona o zaštiti
arhivske građe i arhivima ("Narodne novine", br. 25/78. i 47/86.)
kojima se uređuju pitanja imenovanja i razrješenja ravnatelja, upravljanja
i rukovođenja arhivima, te imenovanja i sastava Arhivskog vijeća Hrvatske.
U svim odredbama Zakona o zaštiti arhivske građe i arhivima rije;i: "Arhivski
savjet Hrvatske" u odgovarajućim padežima zamjenuju se rije;ima: "Hrvatsko
arhivsko vijeće" u odgovarajućim padežima.

Članak 7.

Stupanjem na snagu ovoga Zakona prestaje važiti Uredba o postupku imenovanja
ravnatelja arhiva i o sastavu Arhivskog savjeta Hrvatske ("Narodne
novine", br. 49/92.).

Članak 8.

Ovaj Zakon stupa na snagu osmoga dana od dana objave u "Narodnim
novinama".

Klasa: 612-06/93-01/04

Zagreb, 7. listopada 1993.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Zakon, NN 96/1993-1881